KOMISSION TÄYTÄNTÖÖNPANOPÄÄTÖS (EU) 2022/100,

annettu 24 päivänä tammikuuta 2022,

Euroopan parlamentin ja neuvoston asetuksen (EU) N:o 1169/2011 45 artiklan mukaisesti ilmoitetusta Alankomaiden kuningaskunnan asetusluonnoksesta, joka koskee pikkulapsille tarkoitettuja juomia ja pikkulapsille tarkoitettua maitoa

(annettu tiedoksi numerolla C(2022) 312)

(Ainoastaan hollanninkielinen teksti on todistusvoimainen)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 (1) kumoamisesta 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1169/2011, ja erityisesti sen 45 artiklan 4 kohdan,

sekä katsoo seuraavaa:

(1) Alankomaiden viranomaiset ilmoittivat komissiolle 28 päivänä heinäkuuta 2020 asetuksen (EU) N:o 1169/2011 45 artiklan 1 kohdan mukaisesti asetusluonnoksesta, joka sisältää sellaisia (lehmän- tai vuohenmaidon) proteiiniin perustuvia elintarvikkeita koskevia sääntöjä, joihin on lisätty vähintään yhtä tai useampaa vitamiinia, kivennäisainetta tai muita aineita ja jotka on tarkoitettu käytettäviksi 1–3-vuotiaiden pikkulasten juomina (pikkulapsille tarkoitettuja juomia ja pikkulapsille tarkoitettua maitoa koskeva elintarvikeasetus), jäljempänä ’ilmoitettu luonnos’.

(2) Asetuksessa (EU) N:o 1169/2011 säädetään yleisistä periaatteista, vaatimuksista ja velvollisuuksista, jotka liittyvät elintarviketietoihin ja erityisesti elintarvikkeiden merkintöihin. Tämän osalta asetuksen (EU) N:o 1169/2011 9 artiklan 1 kohdassa luetellaan tiedot, joiden ilmoittaminen elintarvikkeista on pakollista 10–35 artiklan mukaisesti, jollei poikkeuksista muuta johdu.

(3) Asetuksen (EU) N:o 1169/2011 39 artiklan 1 kohdassa säädetään, että 9 artiklan 1 kohdassa ja 10 artiklassa tarkoitettujen pakollisten tietojen lisäksi jäsenvaltiot voivat 45 artiklassa säädetyn menettelyn mukaisesti toteuttaa toimenpiteitä, joilla vaaditaan antamaan sellaisia pakollisia lisätietoja tietyntyyppisistä elintarvikkeista tai elintarvikkeiden ryhmistä, jotka ovat perusteltuja vähintään yhdestä seuraavista syistä: kansanterveyden suojelu, kuluttajansuoja, petostentorjunta tai teollisoikeuksien ja kaupallisten oikeuksien suojeleminen, alkuperänimitysten ja alkuperämerkintöjen suojeleminen sekä vilpillisen kilpailun estäminen.

(4) Ilmoitetussa luonnoksessa vahvistetaan muun muassa pakolliset lisätiedot, jotka tietyistä elintarvikeryhmistä on ilmoituksen muodossa annettava kuluttajille, kun Alankomaissa saatetaan markkinoille ”pikkulapsille tarkoitettuja juomia” tai ”pikkulapsille tarkoitettua maitoa”. Sen vuoksi komission on tutkittava, onko asetusluonnos edellä mainittujen asetuksen vaatimusten ja Euroopan unionin toiminnasta tehdyn sopimuksen määräysten mukainen.

(5) Ilmoitetussa luonnoksessa vahvistetaan 1–3-vuotiaiden pikkulasten juomiksi tarkoitettujen, lehmän- tai vuohenmaidon proteiiniin perustuvien elintarvikkeiden koostumusta, väkevöintiä, merkintöjä ja markkinointia koskevat vaatimukset. Ilmoitetun luonnoksen 2 jaksossa vahvistetaan vaatimukset, jotka koskevat pikkulapsille tarkoitettujen juomien tai pikkulapsille tarkoitetun maidon koostumusta ja vitamiinien, kivennäisaineiden ja muiden aineiden lisäämistä niihin. Ilmoitetun luonnoksen 3 jaksossa säädetään tietyistä vaatimuksista, jotka koskevat nimityksiä, ilmoituksia ja kuluttajille annettavia tietoja.

(6) Ilmoitetun luonnoksen 7 §:ssä edellytetään, että pikkulapsille tarkoitettujen juomien tai pikkulapsille tarkoitetun maidon pakkauksissa käytetään seuraavia ilmoituksia: a) ikäryhmä, jolle tuote on tarkoitettu (1–3 vuotta); b) ilmoitus siitä, että tuote ei korvaa tasapainoista ruokavaliota; c) ilmoitus siitä, että tuote ei korvaa D-vitamiinilisiä; ja d) ilmoitus siitä, että tuote ei korvaa rintamaitoa”.

(7) Alankomaiden viranomaiset toteavat, että ilmoitetussa luonnoksessa tarkoitetut pakolliset tiedot ovat perusteltuja kansanterveyden suojelemisen ja kuluttajansuojan nojalla.

(8) Alankomaiden viranomaiset eivät toimittaneet mitään näyttöä toimenpiteen perustelemiseksi kansanterveyden suojeluun liittyvillä syillä. Päinvastoin, Alankomaiden viranomaiset toteavat ilmoitetun luonnoksen perusteluissa, että pikkulapsille tarkoitetut juomat tai pikkulapsille tarkoitettu maito eivät ole välttämättömiä pienten lasten ravitsemuksellisten tarpeiden tyydyttämiseksi.

(9) Asetuksen (EU) N:o 1169/2011 7 artiklan 1 kohdan a alakohdassa edellytetään, että elintarviketiedot eivät saa johtaa harhaan elintarvikkeen erityispiirteiden ja erityisesti sen luonteen, yksilöllisyyden, ominaisuuksien, koostumuksen, määrän, säilyvyyden, alkuperämaan tai lähtöpaikan, valmistus- tai tuotantomenetelmän osalta.

(10) Pienille lapsille tarkoitetut maitopohjaiset juomat kuuluivat aiemmin erityisravinnoksi tarkoitetuista elintarvikkeista annetun Euroopan parlamentin ja neuvoston direktiivin 2009/39/EY (2) soveltamisalaan, mutta kyseinen direktiivi kumottiin Euroopan parlamentin ja neuvoston asetuksella (EU) N:o 609/2013 (3)19 päivästä heinäkuuta 2016 alkaen.

(11) Tämän kumoamisen vuoksi asetuksen (EU) N:o 609/2013 12 artiklassa edellytetään, että komissio antaa kertomuksen siitä, onko 1–3-vuotiaille pikkulapsille tarkoitetuista maitopohjaisista juomista ja vastaavista tuotteista tarpeen antaa erityissäännöksiä. Komissio antoi kyseisiä tuotteita koskevan kertomuksen (4)31 päivänä maaliskuuta 2016, jäljempänä ’vuoden 2016 kertomus’.

(12) Vuoden 2016 kertomuksessa todettiin, että tätä elintarvikeryhmää koskevat erityissäännökset eivät ole tarpeen, koska EU:n elintarvikelainsäädännön yleisen kehyksen oikealla ja täysimääräisellä soveltamisella voidaan asianmukaisesti säännellä pienille lapsille tarkoitettujen maitopohjaisten juomien koostumusta ja näiden tuotteiden ominaisuuksia koskevaa viestintää.

(13) Päätelmät perustuivat Euroopan elintarviketurvallisuusviranomaisen, jäljempänä ’elintarviketurvallisuusviranomainen’, tieteelliseen lausuntoon. Elintarviketurvallisuusviranomainen totesi vuonna 2013 antamassaan lausunnossa (5), että nämä tuotteet eivät ole ainutlaatuisia eikä niiden voida katsoa olevan välttämättömiä pienten lasten ravitsemuksellisten tarpeiden tyydyttämiseksi verrattuna muihin elintarvikkeisiin, jotka voivat sisältyä heidän tavanomaiseen ruokavalioonsa.

(14) Tästä syystä komissio ei antanut vuoden 2016 kertomuksen perusteella lainsäädäntöehdotusta pienille lapsille tarkoitettuja maitopohjaisia juomia ja vastaavia tuotteita koskevien sääntöjen antamisesta. Näin ollen pienille lapsille tarkoitettuja maitopohjaisia juomia pidetään 20 päivästä heinäkuuta 2016 alkaen tavanomaisina elintarvikkeina, joihin on lisätty tiettyjä ravinteita, jotka on tarkoitettu väestön tietylle alaryhmälle ja jotka kuuluvat yksinomaan EU:n elintarvikelainsäädännön horisontaalisten sääntöjen piiriin.

(15) Edellä esitettyjen huomioiden perusteella ilmoitettu luonnos poikkeaa tavanomaisiin elintarvikkeisiin sovellettavista säännöistä ja sillä otetaan käyttöön uusi lainsäädäntökehys, joka koskee pikkulapsille tarkoitettuja juomia ja pikkulapsille tarkoitettua maitoa Alankomaissa. Tässä mielessä sillä luodaan itse asiassa uusi pikkulapsille tarkoitettujen tuotteiden ryhmä, johon sovelletaan erityisiä koostumusta, väkevöittämistä, merkintöjä ja markkinointia koskevia vaatimuksia. Tämä ei ole EU:n nykyisen oikeudellisen kehyksen mukaista.

(16) Pikkulapsille tarkoitetut juomat ja pikkulapsille tarkoitettu maito kuuluvat vitamiinien, kivennäisaineiden ja eräiden muiden aineiden lisäämisestä elintarvikkeisiin annetun Euroopan parlamentin ja neuvoston asetuksen (EY) N:o 1925/2006 (6) soveltamisalaan, ja niiden osalta on noudatettava kyseisen asetuksen sääntöjä, jotka koskevat vitamiinien ja kivennäisaineiden lisäämistä sekä pakkausmerkintöjä, esillepanoa ja mainontaa. Pienille lapsille tarkoitetuista maitopohjaisista juomista on annettava elintarviketietoja, myös ravintoarvoilmoitus, asetuksen (EU) N:o 1169/2011 sääntöjen mukaisesti, ja niistä voidaan esittää vain tiettyjä ravitsemus- ja terveysväitteitä, jotka on hyväksytty EU:n tasolla elintarvikkeita koskevista ravitsemus- ja terveysväitteistä Euroopan parlamentin ja neuvoston asetuksen (EY) N:o 1924/2006 (7) nojalla.

(17) Asetuksen (EU) N:o 609/2013 ja komission delegoidun asetuksen (EU) 2016/127 (8) säännöksiä ei sovelleta pikkulapsille tarkoitettuihin juomiin eikä pikkulapsille tarkoitettuun maitoon.

(18) Ilmoitetun luonnoksen 7 §:ssä ehdotetut pikkulapsille tarkoitettuja juomia ja pikkulapsille tarkoitettua maitoa koskevat pakolliset merkintävaatimukset lisättynä asetuksessa (EU) N:o 1169/2011 säädettyihin pakollisiin merkintävaatimuksiin vahvistavat kuluttajien käsitystä siitä, että pikkulapsille tarkoitetut juomat ja pikkulapsille tarkoitettu maito muodostavat äidinmaidonkorvikkeiden ja vieroitusvalmisteiden tapaan erillisen tuoteryhmän, joka on erityisen sopiva 1–3-vuotiaille pikkulapsille verrattuna muihin elintarvikkeisiin, jotka voivat sisältyä heidän tavanomaiseen ruokavalioonsa.

(19) Asetuksen (EU) N:o 1169/2011 45 artiklan 2 kohdan säännösten mukaisesti komissio kuuli 5 päivänä lokakuuta 2020 elintarvikeketjua ja eläinten terveyttä käsittelevää pysyvää komiteaa.

(20) Edellä esitetyn perusteella komissio katsoo, että ilmoitetun luonnoksen 7 § on harhaanjohtava pikkulapsille tarkoitettujen juomien ja pikkulapsille tarkoitetun maidon luonteen osalta ja sen vuoksi ristiriidassa asetuksen (EU) N:o 1169/2011 7 artiklan 1 kohdan a alakohdan kanssa eikä sitä voida perustella kuluttajansuojaan liittyvillä syillä. Kyseistä 7 §:ää ei voida perustella myöskään kansanterveydellisillä syillä, koska Alankomaiden viranomaiset eivät ole esittäneet mitään asiaa koskevia perusteluja.

(21) Näiden huomautusten perusteella komissio on antanut asetuksen (EU) N:o 1169/2011 45 artiklan 3 kohdan mukaisesti 27 päivänä lokakuuta 2020 kielteisen lausunnon ilmoitetusta luonnoksesta. Komissio antoi kielteisen lausunnon tiedoksi Alankomaiden viranomaisille 28 päivänä lokakuuta 2020.

(22) Alankomaiden viranomaisia olisi kehotettava olemaan hyväksymättä ilmoitettua asetusluonnosta.

(23) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Komission kielteisessä lausunnossaan esittämien huomautusten ja tämän päätöksen perusteella Alankomaiden kuningaskunta ei saa hyväksyä komissiolle asetuksen (EU) N:o 1169/2011 45 artiklan nojalla ilmoittamansa pikkulapsille tarkoitettuja juomia ja pikkulapsille tarkoitettua maitoa koskevan elintarvikeasetuksen 7 §:ää, josta komissio antoi Alankomaiden viranomaisille kielteisen lausunnon 28 päivänä heinäkuuta 2020.

2 artikla Tämä päätös on osoitettu Alankomaiden kuningaskunnalle.

Tehty Brysselissä 24 päivänä tammikuuta 2022. Komission puolesta Stella KYRIAKIDES Komission jäsen

(1) EUVL L 304, 22.11.2011, s. 18.

(2) Euroopan parlamentin ja neuvoston direktiivi 2009/39/EY, annettu 6 päivänä toukokuuta 2009, erityisravinnoksi tarkoitetuista elintarvikkeista (uudelleenlaadittu) (EUVL L 124, 20.5.2009, s. 21).

(3) Euroopan parlamentin ja neuvoston asetus (EU) N:o 609/2013, annettu 12 päivänä kesäkuuta 2013, imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta (EUVL L 181, 29.6.2013, s. 35).

(4) Komission kertomus Euroopan parlamentille ja neuvostolle pikkulapsille tarkoitetuista juomavalmisteista (COM/2016/0169 final).

(5) EFSAn erityisruokavaliovalmisteita, ravitsemusta ja allergioita käsittelevä EFSAn lautakunta, 2013, Scientific Opinion on nutrient requirements and dietary intakes of infants and young children in the European Union, EFSA Journal 2013;11(10):3408.

(6) Euroopan parlamentin ja neuvoston asetus (EY) N:o 1925/2006, annettu 20 päivänä joulukuuta 2006, vitamiinien, kivennäisaineiden ja eräiden muiden aineiden lisäämisestä elintarvikkeisiin (EUVL L 404, 30.12.2006, s. 26).

(7) Euroopan parlamentin ja neuvoston asetuksen (EY) N:o 1924/2006, annettu 20 päivänä joulukuuta 2006, antamiseksi Euroopan parlamentin ja neuvoston asetuksen antamiseksi elintarvikkeita koskevista ravitsemus- ja terveysväitteistä (EUVL L 404, 30.12.2006, s. 9).

(8) Komission delegoitu asetus (EU) 2016/127, annettu 25 päivänä syyskuuta 2015, Euroopan parlamentin ja neuvoston asetuksen (EU) N:o 609/2013 täydentämisestä äidinmaidonkorvikkeiden ja vieroitusvalmisteiden koostumusta ja niistä annettavia tietoja koskevien erityisvaatimusten sekä imeväisten ja pikkulasten ravitsemisesta annettavia tietoja koskevien vaatimusten osalta (EUVL L 25, 2.2.2016, s. 1).